**SPLOŠNA NAVODILA:**

Današnja pot nas bo vodila v Subpanonsko regijo, natančneje v kraj Rogatec in njegovo bližnjo okolico. Ogledali si bomo Muzej na prostem v Rogatcu, kjer boste spoznali življenje in delo kmetov in obrtnikov iz 19. in 20 stoletja in se tudi sami za trenutek vrnili v ta čas in podoživeli to življenje. "ŽULIKE MOJE BABICE" je aktiven program, saj boste neposredno sodelovali oz. izvajali določene dejavnosti. V treh manjših skupinah zaporedoma (3 x 20 minut) boste obiskovali posamezne delavnice:
- Najprej boste oblikovali svoje lastne »pekovske« izdelke in jih položili v krušno peč v muzejski črni kuhinji.
- Odvisno od izbrane vsebine si bo vsak izdelal zapestnico iz ličja ali papirnato rožo, morda skuje celo svoj žebelj za spomin ali pa se bo preizkusil pri kakšnem kmečkem opravilu (jeseni ličkanje ali luščenje fižola, koruze) ali kar v hoji na hoduljah ali se bo naučil osnovnih korakov ljudskega plesa…Po »napornem delu« v delavnicah nas bodo usposobljeni turistični vodniki popeljali po muzeju še na potep v preteklost in nam povedali marsikaj zanimivega o predstavljeni arhitekturi in življenju naših prednikov. Medtem pa bodo že pečene tudi naše »žulike«, hlebčki in štručke…Uskladili bomo torej prijetno s koristnim. Pot bomo nadaljevali na dvorec Strmol, si ga ogledali in kosili v črni kuhinji. Po kosilu si bomo ogledali konjeniški klub, kjer boste lahko če boste želeli tudi zajahali konja za kakšen krog. Po jezdenju pa nazaj v avtobus in vožnja po vinski cesti. Od tu pa sledi pot domov.Vsi učenci boste prejeli učne liste z nalogami. Naloge boste reševali med potjo in na terenu. Ves čas poti bodite pozorni na pokrajino, kajti le tako boste lahko rešili vse naloge. Pri delu si pomagajte z zemljevidom Slovenije. Naloge rešujte sproti, zabeležite si pomembnejše stvari, če imate s seboj fotoaparat, pa lahko tudi fotografirate in slike dodate k rešenemu učnemu listu. Svoje izdelke mi boste po koncu ekskurzije prinesli v šolo, kjer jih bom pregledala in ocenila. Držati se morate navodil, katerih smo se dogovorili pri pripravi na ekskurzijo!

Želim vam prijetno pot in uspešno reševanje nalog!